**NÁRODNÁ RADA SLOVENSKEJ REPUBLIKY**

**VIII. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Číslo: CRD-866/2020

**76a**

### S p r á v a

**Ústavnoprávneho výboru Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 185/2002 Z. z. o Súdnej rade Slovenskej republiky a o zmene a doplnení niektorých zákonov v znení neskorších predpisov (tlač 76) v druhom čítaní**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Ústavnoprávny výbor Národnej rady Slovenskej republiky podáva Národnej rade Slovenskej republiky podľa zákona Národnej rady Slovenskej republiky č. 350/1996 Z. z. o  rokovacom poriadku Národnej rady Slovenskej republiky v znení neskorších predpisov správu o výsledku prerokovania vládneho n[ávrhu zákona, ktorým sa mení a dopĺňa z](http://lrv.rokovania.sk/290292018-/)**[ákon č.  185/2002 Z. z. o Súdnej rade Slovenskej republiky](http://lrv.rokovania.sk/290292018-/)** [a o zmene a doplnení niektorých zákonov v znení neskorších predpisov (tlač 76) v druhom čítaní.](http://lrv.rokovania.sk/290292018-/)

I.

Národná rada Slovenskej republikyuznesením č. 98 z 29. apríla 2020 rozhodla, že prerokuje návrh zákona v skrátenom legislatívnom konaní.

Národná rada Slovenskej republiky uznesením č. 100 z 29. apríla 2020 pridelila vládny návrh  [zákona, ktorým sa mení a dopĺňa **zákon č. 185/2002 Z. z. o Súdnej rade Slovenskej republiky** a o zmene a doplnení niektorých zákonov v znení neskorších predpisov (tlač 76)](http://lrv.rokovania.sk/290292018-/) na  prerokovanie Ústavnoprávnemu výboruNárodnej rady Slovenskej republiky, a to aj ako gestorskému výboru a určila lehotu na jeho prerokovanie v druhom čítaní ihneď.

**II.**

Poslanci Národnej rady Slovenskej republiky, ktorí nie sú členmi výboru, ktorému bol vládny návrh zákona pridelený, neoznámili v určenej lehote výboru žiadne stanovisko k predmetnému vládnemu návrhu zákona (§ 75 ods. 2 zákona o rokovacom poriadku Národnej rady Slovenskej republiky).

III.

Vládny návrh [zákona, ktorým sa mení a dopĺňa **zákon č. 185/2002 Z. z. o Súdnej rade Slovenskej republiky** a o zmene a doplnení niektorých zákonov v znení neskorších predpisov (tlač 76)](http://lrv.rokovania.sk/290292018-/) Ústavnoprávny výbor Národnej rady Slovenskej republiky prerokoval a odporúčal ho Národnej rade Slovenskej republiky uznesením č. 31 z 30. apríla 2020 **schváliť.**

IV.

Z uzneseniaÚstavnoprávnehovýboruNárodnej rady Slovenskej republiky pod bodom III tejto správy vyplýva tento pozmeňujúci a doplňujúci návrh:

**V čl. I bod 2 znie:**

„2. V § 6 ods. 1 sa na konci pripája táto veta: „Zasadnutia súdnej rady môžu v čase mimoriadnej situácie4aa) alebo núdzového stavu4ab) prebiehať aj s využitím technického prostriedku na prenos obrazu a zvuku; zvukový záznam zo zasadnutia súdnej rady sa po skončení zasadnutia sprístupní komukoľvek.“.

Poznámky pod čiarou k odkazom 4aa a 4ab znejú:

„4aa) § 3 ods. 1 zákona Národnej rady Slovenskej republiky č. 42/1994 Z. z. o civilnej ochrane obyvateľstva v znení neskorších predpisov.

4ab) Čl. 5 ústavného zákona č. 227/2002 Z. z. o bezpečnosti štátu v čase vojny, vojnového stavu, výnimočného stavu a núdzového stavu v znení neskorších predpisov.“.“.

Cieľom pozmeňujúceho návrhu je obmedzenie možnosti vykonať zasadnutie súdnej rady s využitím technického prostriedku na prenos obrazu a zvuku len na čas, kedy je vyhlásená mimoriadna situácia alebo núdzový stav. Koncepčne ide o rovnakú úpravu akú parlament schválil v § 5 zákona č. 62/2020 Z. z. o niektorých mimoriadnych opatreniach v súvislosti so šírením nebezpečnej nákazlivej ľudskej choroby COVID-19 a v justícii a ktorým sa menia a dopĺňajú niektoré zákony s tým, že spresnenia vo vzťahu k zverejneniu záznamu na webovom sídle súdnej rady a jeho sprístupnení verejnosti sú rovnaké ako pri rokovaní orgánov samosprávy počas krízovej situácie spôsobenej ochorením COVID-19.

**Ústavnoprávny výbor NR SR**

**Gestorský výbor odporúča schváliť.**

V.

Ústavnoprávny výbor Národnej rady Slovenskej republiky ako gestorský výbor **odporúča Národnej rade Slovenskej republiky** vládny návrh [zákona, ktorým sa mení a  dopĺňa **zákon č. 185/2002 Z. z. o Súdnej rade Slovenskej republiky** a o zmene a doplnení niektorých zákonov v znení neskorších predpisov (tlač 76)](http://lrv.rokovania.sk/290292018-/)**schváliť** v znení pozmeňujúceho a  doplňujúceho návrhu uvedeného v tejto správe.

**Správa Ústavnoprávneho výboru** Národnej rady Slovenskej republiky o prerokovaní vládneho návrhu zákona**,** ktorým sa mení a dopĺňa **zákon č. 185/2002 Z. z. o Súdnej rade Slovenskej** **republiky** a o zmene a doplnení niektorých zákonov v znení neskorších predpisov v druhom čítaní (tlač 76a) bola schválená uznesením Ústavnoprávneho výboru Národnej rady Slovenskej republiky č. 32 z 30. apríla 2020.

Týmto uznesením výbor zároveň poveril spravodajcu Alojza **Baránika,** aby na schôdzi Národnej rady Slovenskej republiky informoval o výsledku rokovania výboru.

Milan Vetrák v. r.

predseda Ústavnoprávneho výboru

Národnej rady Slovenskej republiky

Bratislava 30. apríla 2020